“Ozodlikdan mahrum etishga hukm qilingan, narkologik kasallikka (surunkali alkogolizm, giyohvandlik, zaharvandlik) yoʻliqqan shaxslarga nisbatan tibbiy yoʻsindagi majburlov choralarini qoʻllash tartibi toʻgʻrisidagi nizomni tasdiqlash haqida”gi buyruqqa oʻzgartirish va qoʻshimchalar kiritish toʻgʻrisida
(order, 2025-08-18)

Oʻzbekiston Respublikasining “Narkologik kasalliklar profilaktikasi va ularni davolash toʻgʻrisida”gi Qonuniga muvofiq buyuraman: 1. Oʻzbekiston Respublikasi ichki ishlar vazirining 2014-yil 3-maydagi 65-son “Ozodlikdan mahrum etishga hukm qilingan, narkologik kasallikka (surunkali alkogolizm, giyohvandlik, zaharvandlik) yoʻliqqan shaxslarga nisbatan tibbiy yoʻsindagi majburlov choralarini qoʻllash tartibi toʻgʻrisidagi nizomni tasdiqlash haqida”gi buyrugʻiga (roʻyxat raqami 2591, 2014-yil 3-iyun) (Oʻzbekiston Respublikasi qonun hujjatlari toʻplami, 2014-y., 23-son, 275-modda) ilovaga muvofiq oʻzgartirish va qoʻshimchalar kiritilsin. 2. Mazkur buyruq Oʻzbekiston Respublikasi Sogʻliqni saqlash vazirligi bilan kelishilgan. 3. Ushbu buyruq rasmiy eʼlon qilingan kundan eʼtiboran kuchga kiradi. 1. Buyruq muqaddimasi quyidagi tahrirda bayon etilsin: “Oʻzbekiston Respublikasi Jinoyat-ijroiya kodeksiga muvofiq buyuraman:”. 2. Nizomda: 1) nizom muqaddimasi quyidagi tahrirda bayon etilsin: “Mazkur Nizom ozodlikdan mahrum etishga hukm qilingan, narkologik kasallikka (surunkali alkogolizm, giyohvandlik, zaharvandlik) yoʻliqqan shaxslarga (bundan buyon matnda hukm qilingan shaxslar deb yuritiladi) nisbatan tibbiy yoʻsindagi majburlov choralarini qoʻllash tartibini belgilaydi.”; 2) quyidagi mazmundagi 31-band bilan toʻldirilsin: “31. Tibbiy yoʻsindagi majburlov choralari qoʻllanilgan hukm qilingan shaxslar majburiy davolanishda boʻlishi davrida davolash maqsadida va ularning jismoniy holati hisobga olingan holda, shuningdek tibbiy koʻrsatmalarga muvofiq ularga nisbatan mehnat terapiyasi qoʻllaniladi.”; 3) 4-band quyidagi tahrirdagi ikkinchi va uchinchi xatboshilar bilan toʻldirilsin: “Umumiy, qattiq va maxsus tartibli koloniyalarda jazo muddatini oʻtayotgan hukm qilingan shaxslarga tibbiy yoʻsindagi majburlov choralari davolash huquqi asosidagi koloniyalar va mahkumlar uchun ixtisoslashgan kasalxonada amalga oshiriladi. Manzil-koloniyalarida jazo muddatini oʻtayotgan hukm qilingan shaxslarga tibbiy yoʻsindagi majburlov choralari majburiy davolash uchun moʻljallangan narkologiya muassasalarida amalga oshiriladi.”; 4) 7-band quyidagi tahrirda bayon etilsin: “7. Tibbiy yoʻsindagi majburlov choralari qoʻllashga hukm qilingan shaxslarni tekshirish va davolash Oʻzbekiston Respublikasi Sogʻliqni saqlash vazirligi tomonidan belgilangan standartlar va klinik bayonnomalarga muvofiq amalga oshiriladi. Hukm qilingan shaxsni majburiy davolash davomiyligi oʻn sakkiz oydan oshmasligi kerak.”; 5) 10-band quyidagi tahrirda bayon etilsin: “10. Statsionar davolanish uchun yotqizilgan alkogolizm bilan kasallangan hukm qilingan shaxslarning narkologik statsionar boʻlimidagi minimal davolanish muddati qirq besh kundan, giyohvand yoki zaharvandlarni esa oltmish kundan kam boʻlmasligi lozim. Har bir hukm qilingan shaxsga tibbiy karta (kasallik tarixi) toʻldiriladi, unga hukm qilingan shaxs toʻgʻrisidagi maʼlumotlar kiritiladi.”; 6) 11-banddagi “tegishli davolash ishlari amalga oshiriladi.” degan soʻzlar “tegishli davolash, shu jumladan tibbiy-ijtimoiy reabilitatsiya ishlari amalga oshiriladi.” degan soʻzlar bilan almashtirilsin; 7) 12-bandda: quyidagi mazmundagi birinchi — uchinchi xatboshilar bilan toʻldirilsin: “12. Tibbiy yoʻsindagi majburlov choralari qoʻllanilgan hukm qilingan shaxslar bilan tegishli davolash ishlarini tashkil etish hamda samarali tibbiy-ijtimoiy reabilitatsiyani yoʻlga qoʻyish maqsadida jazoni ijro etish muassasasi rahbarining buyrugʻi bilan doimiy faoliyat yuritadigan tibbiy komissiya (bundan buyon matnda tibbiy komissiya deb yuritiladi) tashkil etiladi. Tibbiy komissiya tarkibi ichki ishlar organlari xodimlari orasidan kamida besh kishidan iborat tarkibda shakllantiriladi. Bunda, jazoni ijro etish muassasasi davolash-profilaktika yordamini koʻrsatish boʻlimi boshligʻi tibbiy komissiya raisi hamda shifokor-narkolog, shifokor-psixiatr va shifokor-terapevtlari komissiya aʼzolari hisoblanadi.”; birinchi xatboshi toʻrtinchi xatboshi deb hisoblansin; 8) 17-band quyidagi tahrirda bayon etilsin: “17. Majburiy davolash kursi tugallanmagan hukm qilingan shaxs jazoni ijro etish muassasasidan ozod etilgan taqdirda, ushbu muassasa maʼmuriyati hukm qilingan shaxs yashaydigan manzildagi narkologiya muassasasi hamda ichki ishlar organlarini mazkur Nizomning ilovasiga muvofiq quyidagi muddatlarda xabardor qiladi: sud tayinlagan jazo muddatini oʻtab boʻlganligi munosabati bilan ozod etilishidan oʻn kun oldin; jazodan muddatidan ilgari shartli ozod qilish, jazoni yengilrogʻi bilan almashtirish, amnistiya akti yoki afv etish munosabati bilan ozod etilgan kundan boshlab uch kun ichida. Bunda, narkologiya muassasasiga hukm qilingan shaxsning tibbiy ambulator kartasidan koʻchirma ham yuboriladi. Xabarnomaning bir nusxasini Oʻzbekiston Respublikasi Ichki ishlar vazirligi huzuridagi Jazoni ijro etish departamenti Tibbiyot boʻlimiga yuboriladi.”; 9) Mazkur oʻzgartirish va qoʻshimchalarning ilovasiga muvofiq tahrirdagi ilova bilan toʻldirilsin.